## Odluka Ustavnog suda Hrvatske broj U/I-247/1989 od 18. siječnja 1990.

### NN 6/1990 (15.2.1990.), Odluka Ustavnog suda Hrvatske broj U/I-247/1989 od 18. siječnja 1990.

# USTAVNI SUD REPUBLIKE HRVATSKE

Ustavni sud Hrvatske, na sjednici održanoj 18. siječnja 1990. godine,
donio je

## ODLUKU

1. Odbija se prijedlog Osnovnog suda udruženog rada u Osijeku, Ured
u Slavonskom Brodu da se utvrdi da su u suprotnosti sa zakonom odredbe
člana 65. i člana 104. stava 3. i 4. Samoupravnog sporazuma o izdvajanju
i usmjeravanju sredstava za stambenu izgradnju Vodoprivredne radne organizacije
za vodno područje sliva Save Zagreb. Osnovne organizacije udruženog rada
"Vodoprivreda - Slavonski Brod" iz Slavonskog Broda od 20. svibnja
1986. godine.

2. Ova će se odluka objaviti u "Narodnim novinama" i u Osnovnoj
organizaciji udruženog rada "Vodoprivreda - Slavonski Brod",
na način na koji se objavljuju samoupravni opći akti.

Obrazloženje:

Odredbama člana 65. i člana 104. stavova 3. i 4. Samoupravnog sporazuma
navedenog u izreci propisano je da se iznimno može dati stan na korištenje
izvan reda prvenstva radniku Osnovne organizacije udruženog rada, kao i
novom radniku prilikom zasnivanja radnog odnosa, za čijim radom postoji
posebna potreba radi poboljšavanja i poslovanja Osnovne organizacije udruženog
rada, te s obzirom na složenost i značenje poslova koje će obavljati i
stručnu izobrazbu koju posjeduje. Tim je odredbama predviđeno da se na
takav način stan može dati na korištenje samo radnicima koji posjeduju
visoku školsku spremu i koji su već raspoređeni, ili se raspoređuju, na
poslove za čije je obavljanje prema općem aktu potrebna takva stručna sprema,
a prema definiranoj kadrovskoj politici Osnovne organizacije udruženog
rada predstavljaju deficitaran kadar. Predviđeni su organi koji predlažu
i odlučuju o takvoj dodjeli stana te propisano prethodno pribavljanje mišljenja
sindikalne organizacije i Zbora radnika o svakoj pojedinačnoj dodjeli.

Osnovni sud udruženog rada u Osijeku, Ured u Slavonskom Brodu podnio
je ovom Sudu prijedlog za ocjenu zakonitosti citiranih odredbi Samoupravnog
sporazuma i zatražio da se utvrdi da su one u suprotnosti sa zakonom, polazeći
pritom od stajališta da tim odredbama nisu utvrđeni mjerila i kriteriji
za dodjelu kadrovskih stanova.

Prijedlog nije osnovan.

Prema odredbi člana 17. Ustava SR Hrvatske o cjelokupnom dohotku radnici
odlučuju u organizacijama udruženog rada i raspoređuju ga u cjelini među
sobom prema svom doprinosu u ostvarivanju tog dohotka, a na osnovi mjerila
koja utvrde samoupravnim sporazumom.

Zakonom o udruženom radu ("Službeni list SFRJ", broj 11/88
- prečišćeni tekst) u članu 15. stavu 3. alineji 7. koji je bio na snazi
u vrijeme donošenja osporenih odredbi, propisano je da radnici u Osnovnoj
organizaciji udruženog rada, ostvarujući pravo rada društvenim sredstvima,
zajedno i ravnopravno odlučuju o raspodjeli sredstava za svoju osobnu i
zajedničku potrošnju, u skladu s osnovama i mjerilima za utvrđivanje doprinosa,
što ga svojim tekućim i minulim radom daju ostvarivanju dohotka. U članu
438. tog Zakona propisano je da radnici referendumom odlučuju o osnovama
i mjerilima za raspodjelu sredstava za osobne dohotke i zajedničku potrošnju.

U članu 1. stavu 3. Zakona o izdvajanju i raspoređivanju sredstava za
zadovoljavanje stambenih potreba ("Narodne novine", broj 13/81
- prečišćeni tekst) propisano je da o korištenju i raspoređivanju sredstava
za stambene potrebe uvijek odlučuju radnici koji su ih osigurali.

Iz citiranih ustavnih i zakonskih odredbi nedvojbeno proizlazi da je
ustavno i zakonsko pravo radnika da odlučuju o raspodjeli sredstava za
zajedničku potrošnju, među kojima i sredstvima namijenjenim za stambenu
izgradnju, u skladu s osnovama i mjerilima utvrđenim općim aktom donesenim
referendumom.

Samoupravni sporazum čije se odredbe osporavaju donesen je referendumom.
Radnicima Osnovne organizacije udruženog rada "Vodoprivreda - Slavonski
Brod" se, s obzirom na sve izloženo, ne može osporiti pravo da referendumom
odrede, među ostalim osnovama i mjerilima. i ono koje određuje tko se smatra
deficitarnim stručnim kadrom te da u odnosu na takve kadrove predvide prioritet
u rješavanju stambenog pitanja.

Neophodna potreba za kadrom, ako je unaprijed predviđena i razrađena
samoupravnim općim aktom kao prioritet kod rješavanja stambenog pitanja,
jest kriterij i mjerilo za davanje stanova na korištenje. Stoga takav način
određivanja kriterija nije u suprotnosti ni sa odredbama člana 80. Zakona
o stambenim odnosima ("Narodne novine", br. 51/85 i 42/86), kojima
je, između ostalog. propisano da se samoupravnim općim aktom utvrđuju osobito,
pored ostalog, osnove i mjerila za davanje stanova na korištenje i za odobravanje
stambenih kredita. Iz navedenih razloga Sud je odlučio kao u izreci.

Broj: U/I-247/1889

Zagreb, 18. siječnja 1980.

USTAVNI SUD HRVATSKE

Predsjednik

**Milivoj Županić, v. r.**

Odluka, NN 6/1990-68